
הכנסת השמונה-עשרה

                                                                 נוסח לא מתוקן              

מושב שלישי







    

פרוטוקול
מישיבת ועדת הכספים

מיום רביעי, ז' באייר תשע"א (11 במאי 2011), שעה: 10:00

סדר היום:  
תקנות מס הכנסה (פטור ממס על הכנסות מסוימות של קרן נאמנות חייבת לתושבי חוץ), (תיקון).


תקנות מס הכנסה (פטור ממס לריבית המשתלמת על מלווה מדינה), (תיקון),

תקנות מס הכנסה (פטור ממס לתושב חוץ על דיווח הון מעסקה עתידית), (תיקון).
נכחו:

חברי הוועדה:

משה גפני – היו"ר 

יעקב אדרי

יצחק וקנין

ציון פיניאן

פניה קירשנבאום

מוזמנים:
ליאת גרבר – מנהלת מחלקה בכירה שוק ההון, משרד האוצר

תמר לומברזו – סגנית בכירה ליועמ"ש, משרד האוצר

ניר הלפרין – מנהל מחלקת שוק ההון, רשות המסים, משרד האוצר

חזקיה ישראל – מנהל מחלקה, התאחדות התעשיינים

מנהל הוועדה:
 

טמיר כהן

ייעוץ משפטי:


שגית אפיק
רשמת פרלמנטארית:
 
אושרה עצידה

תקנות מס הכנסה (פטור ממס על הכנסות מסוימות של קרן נאמנות חייבת לתושבי חוץ), (תיקון)

תקנות מס הכנסה (פטור ממס לריבית המשתלמת על מלווה מדינה), (תיקון),

תקנות מס הכנסה (פטור ממס לתושב חוץ על דיווח הון מעסקה עתידית), (תיקון)
היו"ר משה גפני:


שלום לכולם. מי מציג את התקנות? בבקשה.
ניר הלפרין:
שלום בוקר טוב. אני ניר הלפרין מרשות המסים. איתי ליאת גרבר מרשות המסים, ותמר לומברזו מרשות המסים. 
ליאת גרבר:
אני ליאת גרבר מרשות המסים. 

היו"ר משה גפני:


האם את מחליפה את מיכל דויטש?
קריאה:


שתינו מחליפות עד שיהיה מישהו קבוע.
היו"ר משה גפני:

שיהיה לכן בהצלחה.

קריאה:


תודה רבה.

היו"ר משה גפני:


בבקשה.

ניר הלפרין:


המדובר במהלך כולל שלנו של תיקון חקיקה ראשית שלא נדון היום, וגם שלוש תקנות שנלוות כמהלך משלים לגבי ביטול הפטור לתושבי חוץ על אגרות חוב לזמן קצר שהמדינה מנפיקה, ומלווה קצר מועד שמנפיק בנק ישראל גם עד שנה. 


תכליתו של המהלך – ראשית, הוא נובע משיתוף פעולה של משרד האוצר עם בנק ישראל כמהלך כולל לבחינה, בדיקה, והתמודדות עם שער הדולר. בתקופה האחרונה, לפחות בשנה האחרונה, זיהינו שתושבי חוץ ממירים את הדולרים שלהם, משפיעים על שער הדולר כלפי מטה, ורוכשים איתם השקעות לטווח קצר. כמובן שכל יתר ההשקעות שלהם שהיו פטורות עד היום, ממשיכות להיות פטורות, ואנחנו מעודדים אותם. אין בזה כדי לפגוע כהוא זה בהשקעות של תושבי חוץ בישראל ככלל. יחד עם זאת, את ההשקעות לטווח קצר, ובעיקר במק"מים ובאגרות חוב קצרות מועד, אנחנו לא חושבים שהפטור משרת את התכלית כרגע. ולכן, אנחנו חושבים שצריך לבטל אותו.

היו"ר משה גפני:


למה הפטור הזה ניתן בשעתו, בשונה מתושבי הארץ?

ניר הלפרין:


אני צריך להזכיר את ההתפתחות. עד הראשון ל- - -  2003 הכול היה פטור, גם לתושבי ישראל.

היו"ר משה גפני:


נכון.

ניר הלפרין:


ואז באנו ב-2003. רצינו לשמר פטורים אלו ואחרים של תושבי חוץ שימשיכו להשקיע בישראל. רצינו להמשיך ולשמר את הפטורים לתושבי חוץ - בסך הכול, היינו גם בתקופת מעבר – ואפילו הרחבנו אותם ככל שהדבר משרת את המשק הישראלי. שוב, בתקופה האחרונה זיהינו - - - 

יעקב אדרי:


האם אפשר לדעת מה זה "בתקופה האחרונה"? האם זה חודש, חודשיים? זו בעיה שמתגלגלת כבר לא מעט זמן.

ניר הלפרין:


לא, לא. אמרתי לפחות שנה. אני מזכיר ששר האוצר יצא עם ההודעה בינואר, ואנחנו מדברים כבר לפחות שנה. זיהינו עלייה מהותית ברכישות מק"מ על-ידי תושבי חוץ. 

היו"ר משה גפני:


מה המשמעות של עלייה משמעותית? אמרו לי את זה כל הזמן. מה זה?

ניר הלפרין:


עלייה מהותית. מ-10 מיליארד שקל ל-40 מיליארד – זו עלייה מהותית בשנה האחרונה.

היו"ר משה גפני:


בשנה האחרונה. 

יעקב אדרי:


אתה מבין את התגובה שלהם – כל-כך מאוחרת.

קריאה:


סליחה, אם יורשה לי. ככל שהריבית בישראל עולה יחסית למדינות אחרות, אז זה רק מחריף את המצב כמובן. אנחנו יודעים שבתקופה האחרונה היו כמה עליות כשבנק ישראל את העלה הריבית, וזה כמובן מחריף את הסיטואציה יחסית לריבית במדינות אחרות.

היו"ר משה גפני:


חבר הכנסת אדרי משיג או שואל למה עכשיו? היה צריך להביא כבר בינואר.

יעקב אדרי:


הרי זיהיתם את הבעיה, זה נכתב, זה נודע. כולם ידעו. למה התנגדתם לזה? למה הנגיד התנגד לזה?

ניר הלפרין:


ראשית, לא התנגדנו. מדיניות מדינת ישראל לאורך השנים היתה לעודד השקעות זרות. אתם צריכים להבין שאנחנו עושים פה איזשהו שינוי מסוים. אנחנו עושים את השינוי הזה בקפידה מכיוון שאנחנו לא רוצים לפגוע בפעילות במשק, ולא רוצים לפגוע בפעילות תושבי החוץ בישראל. יחד עם זאת, היכן שזיהינו לטווח קצר שאין בזה שום יתרון למשק – אני לא רוצה לדבר על נזק –  באנו ואנחנו פה. זאת הסיבה.

יעקב אדרי:


כן. אבל, הצעד הזה נראה מאוחר. אבל, בסדר.

היו"ר משה גפני:


אוקיי. האם עוד משהו?

ניר הלפרין:

כן, ודאי. אנחנו מדברים פה על שלוש תקנות. אנחנו קיבלנו איזושהי אמירה – אני לא אגיד התנגדות – מהבנקים, ותגובות מהבנקים. ממש לפני כניסת יום העצמאות סיכמנו איתם על כמה דברים, ואני מבקש להעלות את זה. 

היו"ר משה גפני:


בבקשה.

ניר הלפרין:


סיכום ראשון – את התקנות של הריבית. יש להם בעיה של תפעולית איך מתפעלים את הליניאריות שם, את הוראת המעבר. ולכן, בשלב זה אנחנו רוצים למשוך אותן, או לא להעלות אותן. נעלה אותן יחד עם החקיקה הראשית. לא כחקיקה ראשית, אלא ביחד.

היו"ר משה גפני:


איזה תקנות?

ניר הלפרין:


תקנות הריבית (פטור ממס לריבית המשתלמת). לגבי שתי התקנות הנוספות - הם גם ביקשו היערכות יותר ארוכה מ-30 יום מיום הפרסום. סיכמנו על ה-7.7.2011. למה ה-7.7? כי זה יום אחרי פדיון מק"מ סדרה 711. ולכן, זה הסיכום. אם כך, נשארנו עם שתי תקנות. במקום 30 יום, הם ביקשו ארכה נוספת, וזה מה-7.7.2011. למה ה-7.7.2011? מועד הפדיון של סדרת מק"מ 711 הוא ב-6.7. אז יום לאחר מכן. אין לנו בעיה עם זה.

שגית אפיק:


זה גם בקרן נאמנות וגם בעסקה עתידית. 

קריאות:


כן, נכון.

שגית אפיק:

למה בקרן נאמנות לא עשיתם הוראת מעבר?

ניר הלפרין:

אין צורך, זו ההוראה - יום תחילה. יום התחילה מתחיל מה-7.7.

שגית אפיק:


ואתם לא עושים הוראת מעבר. בתקנות הראשונות כן עשיתם.

ניר הלפרין:


לא, רק בריבית כי ריבית זה דבר שנצבר, והלוואי ויכולנו יום יומי.

היו"ר משה גפני:
האם בנק ישראל נמצא? האם יש מישהו שמתנגד לתקנות?

חזקיה ישראל:

לא מתנגד, אני רק רוצה להעיר. מעבר לתקנות, האוצר פרסם תזכיר הצעת חוק, והנושא הזה מתעכב. הוא ביקש 21 יום, ובתזכיר עצמו כתוב אחר כך עוד grace  של עוד 60 יום וכד'. אני חושב שהנושא הוא קריטי, דחוף וחשוב, וצריך לפעול במתכונת אחרת בטווחי זמן יותר קצרים כדי לענות על הבעיה. כל יום שעובר, הספקולנטים עושים את שלהם. גם לדחייה הזאת לשביעי ב-11 יש משמעות של עוד פרק זמן שניתן לספקולנטים לעשות את מה שהם עושים, ולהשפיע על שער הדולר. 

אנחנו בעד התקנות, מברכים על התקנות. חבל שהן הגיעו רק עכשיו. אנחנו מבקשים להאיץ את תזכיר הצעת החוק, ויש דרכים לעשות זאת. כשרוצים להאיץ משהו אז לא בדרך השגרה 21 יום לתשובות וכד'. זה גם מאותת לספקולנטים שלא דחוף. 

ניר הלפרין:


מכיוון ש-21 יום עברו - ונהוג לתת 21 יום, ולכן גם כאן נתנו את ה-21 יום לתגובות - כמובן שמרגע זה, מרגע שהם עברו, והם עברו רק השבוע, אז אנחנו עובדים רק על זה. 

היו"ר משה גפני:
העניין הוא שכשאתם תמיד מביאים תקנות לוועדה, אצלנו אתם רוצים שזה יאושר באותו יום בעוד שאתם אצלכם מתעכבים בזמן.

יעקב אדרי:
אתם אומרים לספקולנטים: תמשיכו לחגוג. 

היו"ר משה גפני:

אנחנו מדברים עכשיו על תקנות מס הכנסה (פטור ממס על הכנסות מסוימות של קרן נאמנות חייבת לתושבי חוץ), תקנות מס הכנסה (פטור ממס לתושב חוץ על רווח הון מעסקה עתידית). את הפסקה השנייה בסעיף 1 אצלנו בוועדה שנוגעת לריבית אתם הורדתם - יפה. אתם משנים את פרק הזמן שבו בעצם הוראת המעבר הזאת, תיכנס לתוקף - - -

קריאות:


יום התחילה.

היו"ר משה גפני:


אני מתכוון ליום התחילה, רציתי להגיד את זה - 7.7.2011. 


האם צריך להצביע על כל תקנה בנפרד? מי בעד אישור התקנות ירים את ידו? מי נגד? אין. מי נמנע? אין. 

ה צ ב ע ה

בעד – רוב

נגד – אין

נמנעים – אין

התקנות אושרו.

היו"ר משה גפני:

התקנות אושרו. תודה רבה.  אני רוצה לברך את חבר הוועדה חבר הכנסת יצחק וקנין על זה שהוא אמור להיבחר מחר ליושב-ראש ועדת האתיקה של הכנסת. אני מאחל לך הצלחה. 

יצחק וקנין:

תודה. 

הישיבה ננעלה בשעה 10:20.
